- Det er sådan set det største fjols, vi har haft her i weekenden. Sådan siger politikommissær Jørgen Jensen fra Lokalpolitiet i Thisted om en 24-årig mand fra Glyngøre, der natten til søndag påkørte en 35-årig mand fra Nykøbing. Det skete, hvor vejene, Havnen og Tolbodgade, mødes i Thisted. Den unge mand gassede pludseligt op og ramte morsingboen, som måtte til kontrol på Viborg Sygehus. Politiet formoder, at føreren af motorcyklen var påvirket af både alkohol og stoffer. - Det er simpelthen åndssvagt, uddyber Jørgen Jensen. Manden, der altså kørte uden kørekort, fik taget blodprøve og kan vente sig et gevaldigt retsligt efterspil.

Opsummering:
Politiet er bestemt ikke begejstret for en ung mand på motorcykel, der i weekenden kørte en mand ned i Thisted.